Id-Deċiżjoni tal-Kummissjoni
tas-17 ta’ Frar 1997
dwar il-proċedura għal attestazzjoni ta’ konformità ta’ prodotti għall-bini skond l-Artikolu 20(2) tad-Direttiva tal-Kunsill 89/106/KEE dwar ankri ta’ injezzjoni tal-metall għall-użu fix-xogħol tal-ġebel
(Test b’relevanza għaż-ŻEE)
(97/177/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 89/106/KEE tal-21 ta’ Diċembru 1988 dwar l-approssimazzjoni tal-liġijiet, tar-regolamenti u tad-dispożizzjonijiet amministrattivi ta’ l-Istati Membri dwar il-prodotti għall-bini [1], kif emendata bid-Direttiva 93/68/KEE [2], u partikolarment bl-Artikolu 13(4) tagħha,
Billi l-Kummissjoni jeħtiġilha tagħżel bejn iż-żewġ proċeduri msemmija fl-Artikolu 13(3) tad-Direttiva 89/106/KEE dwar l-attestazzjoni tal-konformità ta’ prodott, "il-proċedura l-inqas oneruża possibbli li tkun taqbel mas-sigurtà"; billi dan ifisser li jeħtieġ ikun deċiż jekk, għal ċertu prodott jew familja ta’ prodotti, l-eżistenza ta’ sistema ta’ kontroll ta’ produzzjoni fil-fabbrika taħt ir-responsabbiltà tal-fabbrikant hix kondizzjoni neċessarja u suffiċjenti għal attestament ta’ konformità, jew jekk, għal raġunijiet li għandhom x’jaqsmu mat-tħaris tal-kriterji msemmija fl-Artikolu 13(4), hemmx ħtieġa ta’ l-intervent għal dak l-iskop ta’ korp approvat ta’ ċertifikazzjoni;
Billi l-Artikolu 13(4) jitlob li l-proċedura hekk stabbilita għandha tkun indikata fil-mandati u fl-ispeċifikazzjonijiet tekniċi; billi, għalhekk, ikun aħjar li jkun hemm definizzjoni tal-kunċett ta’ prodotti jew familja ta’ prodotti kif użati fil-mandati u fl-ispeċifikazzjonijiet tekniċi;
Billi ż-żewġ proċeduri msemmija fl-Artikolu 13(3) huma deskritti fid-dettall fl-Anness III tad-Direttiva 89/106/KEE; billi għalhekk jeħtieġ li jkunu speċifikati b’mod ċar il-metodi li bihom iż-żewġ proċeduri għandhom ikunu implimentati, b’referenza għall-Anness III, għal kull prodott jew familja ta’ prodotti, peress li l-Anness III jagħti preferenza lil ċerti sistemi;
Billi l-proċedura li għaliha saret referenza f’punt (a) ta’ l-Artikolu 13(3) taqbel mas-sistemi stipulati fl-ewwel possibbiltà, mingħajr sorveljanza kontinwa, u t-tieni u t-tielet possibbiltà tal-punt (ii) tat-Taqsima 2 ta’ l-Anness III, u l-proċedura msemmija fil-punt (b) ta’ l-Artikolu 13(3) taqbel mas-sistemi stipulati fil-punt (i) tat-Taqsima 2 ta’ l-Anness III u fl-ewwel possibbiltà, b’sorveljanza kontinwa, tal-punt (ii) tat-Taqsima 2 ta’ l-Anness III;
Billi l-miżuri stabbiliti f’din id-Deċiżjoni huma skond l-opinjoni tal-Kumitat Permanenti dwar il-Bini,
ADOTTAT DIN ID-DEĊIŻJONI:
L-Artikolu 1
Il-prodotti stipulati fl-Anness I għandu jkollhom il-konformità tagħhom attestata permezz ta’ proċedura li biha, flimkien ma’ sistema ta’ kontroll tal-produzzjoni fil-fabbrika mħaddma mill-fabbrikant, korp ta’ ċertifikazzjoni approvat ikun involut fl-istima u s-sorveljanza tal-kontroll tal-produzzjoni jew tal-prodott innifsu.
L-Artikolu 2
Il-proċedura għall-attestazzjoni tal-konformità kif tidher fl-Anness II għandha tkun indikata fil-mandati għal linji gwida għal approvazzjonijiet tekniċi Ewropej.
L-Artikolu 3
Din id-Deċiżjoni hija indirizzata lill-Istati Membri.
Magħmula fi Brussel, fis-17 ta’ Frar 1997.